
L E G E

privind Programul de rambursare a TVA 
pentru producătorii agricoli

Parlamentul adoptă prezenta lege organică.

Articolul 1. Scopul legii

În scopul susținerii producătorilor agricoli, se instituie Programul de rambursare a taxei pe valoarea adăugată pentru producătorii agricoli (în continuare – Program de rambursare a TVA).

Articolul 2. Persoanele eligibile  pentru Programul de rambursare a TVA

În sensul prezentei legi, eligibile pentru Programul de rambursare a TVA sunt considerate întreprinderile:
a) pentru care nu mai puțin de 95% din activitatea desfășurată pe parcursul anului 2022 reprezintă una sau mai multe dintre activitățile stipulate în grupele   01.1–01.6 din Clasificatorul activităților din economia Moldovei, aprobat prin Ordinul nr. 28/2019 al Biroului Național de Statistică;
b) care au suportat pierderi ca urmare a embargoului impus de Federația Rusă pentru importul producției de origine vegetală din Republica Moldova. În acest caz, se prezintă dovada deținerii în proprietate sau în folosință a plantației perene și certificatul cu privire la cultura agricolă și intrarea pe rod a acesteia, eliberat de către autoritatea administrației publice locale.

Articolul 3. Subiecții Programului de rambursare a TVA

Subiecți ai Programului de rambursare a TVA sunt întreprinderile care activează în domeniul agriculturii, sunt înregistrate în calitate de plătitori ai taxei pe valoarea adăugată (în continuare – TVA) și care înregistrează sumele TVA spre deducere în perioada fiscală ulterioară.



Articolul 4. Condițiile Programului de rambursare a TVA

(1) Subiecții Programului de rambursare a TVA au dreptul la rambursarea sumelor TVA înregistrate spre deducere în perioada fiscală ulterioară, în condițiile prezentei legi.

(2) Suma TVA rambursată constituie mărimea minimă dintre următoarele:
a) suma TVA spre deducere în perioada fiscală ulterioară, înregistrată pentru ultima perioadă fiscală privind TVA;
[bookmark: _Hlk115079852]b) mărimea formată din suma impozitului funciar pentru terenurile cu destinație agricolă, calculat și declarat pentru anul 2022, suma declarată a impozitului pe venit, a contribuțiilor de asigurări sociale de stat obligatorii și a primelor de asigurare obligatorie de asistență medicală, în formă de contribuție procentuală la salariu, și alte recompense – pentru perioada fiscală și/sau perioadele fiscale care corespund perioadei Programului de rambursare a TVA, stabilită la      art.  6.

(3) Suma totală rambursată pentru perioada Programului de rambursare a TVA nu poate depăși suma TVA destinată deducerii pentru perioada fiscală ulterioară reflectată în declarația privind TVA pentru perioada fiscală decembrie 2021.

(4) Suma TVA destinată perioadei fiscale ulterioare se va diminua cu suma TVA rambursată.

Articolul 5. Procedura și termenul de rambursare a TVA

(1) Rambursarea TVA se efectuează în baza cererii subiectului Programului de rambursare a TVA, depusă la Serviciul Fiscal de Stat.

(2) Cererea poate fi depusă după prezentarea dării de seamă fiscale, prin care se declară impozitul funciar pentru terenurile cu destinație agricolă, impozitul pe venit, contribuțiile de asigurări sociale de stat obligatorii și primele de asigurare obligatorie de asistență medicală, în formă de contribuție procentuală la salariu, și alte recompense, și după prezentarea declarației privind TVA aferente perioadei Programului de rambursare a TVA.

(3) Rambursarea sumei TVA se efectuează de către Serviciul Fiscal de Stat și Trezoreria de Stat în termen de 25 de zile lucrătoare de la data depunerii cererii, dintre care:
- 20 de zile – pentru efectuarea controlului și adoptarea deciziei cu privire la rambursarea sumei TVA de către Serviciul Fiscal de Stat;
- 3 zile – pentru întocmirea documentelor de plată și transmiterea acestora de către Serviciul Fiscal de Stat spre executare Trezoreriei de Stat;
- 2 zile – pentru achitarea sumei de către Trezoreria de Stat.

Articolul 6. Perioada Programului de rambursare a TVA

Rambursarea TVA se efectuează pentru perioadele fiscale începând cu luna aprilie 2022 și până în luna iunie 2023 inclusiv.

Articolul 7. Modul de rambursare a TVA 

Modul de rambursare a TVA în cazurile prevăzute de prezenta lege se stabilește de către Ministerul Finanțelor.

Articolul 8. Dispoziții finale

(1) Prin derogare de la prevederile art. 56 alin. (2) din Legea nr. 100/2017 cu privire la actele normative, prezenta lege intră în vigoare la data publicării în Monitorul Oficial al Republicii Moldova.

(2) Guvernul, în termen de 2 luni de la data publicării prezentei legi, va aduce actele sale normative în concordanță cu aceasta.

